Folketing
2005-04-28

Jeg er glad for at konstatere, at der trods alt kommer lidt nuancer i det. Nu er det altså hverken-eller. Det er ikke soldater, det er ikke kriminelle, det er et eller andet midtimellem, som vi aldrig har oplevet før. Så vil jeg spørge hr. Holger K. Nielsen, om det så ikke er det, der gør den her situation så umådelig kompliceret, at det ikke bare lige er at sige, at de skal behandles som Genèvefanger, eller at de skal stilles for en domstol. Kunne det præcis være det midtimellem, som amerikanerne har fundet, nemlig at man opfører sig humant over for dem, som om de var Genèvefanger? Det fremgår af alle redegørelser, vi har fået, at de får det, som Genèvefanger skal have af almindelig dagligdags ting og altså kan leve en anstændig tilværelse. Kunne hr. Holger K. Nielsen ikke erkende, at det her er så kompliceret, at USA måske har fundet den løsning, der er den rigtige? (Kort bemærkning).